Návrh ROZHODNUTIE RADY o uzatvorení Dohody o spolupráci, ktorá sa týka civilného globálneho navigačného satelitného systému (GNSS), medzi Európskym spoločenstvom a jeho členskými štátmi a Marockým kráľovstvom /* COM/2013/0848 final - 2013/0414 (NLE) */





DÔVODOVÁ SPRÁVA Maroko má k dispozícii know-how v oblasti vesmírnych technológií a aplikácií. Chce rozvíjať používanie satelitnej rádiovej navigácie na svojom území a v okolitých regiónoch (západné Stredomorie a západná Afrika) a zamerať sa hlavne na špecifické aplikácie v tejto oblasti. Marocké a európske podniky už udržujú priemyselnú spoluprácu v oblasti vesmírneho priestoru niekoľko rokov, vďaka čomu nadobudli pevný základ pre vybudovanie a rozšírenie spolupráce v tejto oblasti, ktorá má veľký význam pre obe strany. Nadviazanie stykov týkajúcich sa účasti Maroka na programe GALILEO začalo 24. marca 2004 stretnutím marockého ministra infraštruktúry a dopravy a generálneho riaditeľa Európskej komisie pre energetiku a dopravu. V nadväznosti na kolo bilaterálnych konzultácií 13. októbra napísal minister generálnemu riaditeľovi druhý list, v ktorom potvrdzuje ochotu Maroka uzatvoriť s Európskym spoločenstvom dohodu o spolupráci týkajúcu sa satelitného rádiového navigačného systému na civilné použitie. Európska komisia na základe rokovacieho mandátu od Rady prijatého 21. apríla 2005 viedla rokovania a parafovala dohodu s marockými orgánmi 8. novembra 2005. Dohoda bola podpísaná 12. decembra 2006 podľa rozhodnutia Rady z 27. Novembra 2006, ktorým sa povoľuje podpísanie dohody. Odvetvia otvorené spolupráci v oblasti satelitnej navigácie a časových služieb sú vedecký výskum, priemyselná výroba, odborná príprava, aplikácie, rozvoj služieb a trhu, obchod, otázky týkajúce sa rádiového spektra, integrity, normalizácie a homologizácie. Očakáva sa, že sa dohodou posilnia spoločné činnosti v týchto odvetviach v prospech občanov, priemyslu a vedeckých obcí zmluvných strán. Treba poznamenať, že dohoda nemá na rozpočet Európskej únie žiaden finančný vplyv. Maroko je ako krajina zúčastňujúca sa na politike európskeho susedstva oprávnená pridružiť sa k novému rámcovému programu pre výskum a inováciu (Horizont 2020). Okrem toho s EÚ uzatvorilo dohodu o vedeckej a technickej spolupráci. Maroko tak získalo dobré možnosti na to, aby mohlo v rámci programov EÚ pre výskum a inováciu prispievať k výskumu spojenému s GNSS. Vzhľadom na uvedenú dohodu EÚ a Maroko pracujú na podpísaní vyhlásenia o úmysle týkajúceho sa spolupráce v oblasti GNSS, ktorým potvrdzujú svoj úmysel podporovať vzájomnú spoluprácu v tejto oblasti a intenzívne využívať služby, ktoré európske programy GNSS poskytujú v stredomorskom regióne. Signatárske členské štáty Európskej únie ukončili svoje príslušné vnútorné postupy týkajúce sa nadobudnutia platnosti tejto dohody. Bulharsko a Rumunsko sa stanú stranami dohody po uzatvorení protokolu v súlade s článkom 6 ods. 2 Aktu o podmienkach pristúpenia Bulharskej republiky a Rumunska a o úpravách zmlúv, na ktorých je založená Európska únia. Chorvátsko sa stalo stranou dohody uzatvorením protokolu v súlade s článkom 6 ods. 2 Aktu o podmienkach pristúpenia Chorvátskej republiky a o úpravách Zmluvy o Európskej únii, Zmluvy o fungovaní Európskej únie a Zmluvy o založení Európskeho spoločenstva pre atómovú energiu. Rada sa vyzýva, aby tento návrh rozhodnutia o uzatvorení dohody v mene Európskej únie prijala potom, ako ho Európsky parlament schváli. 2013/0414 (NLE) Návrh ROZHODNUTIE RADY o uzatvorení Dohody o spolupráci, ktorá sa týka civilného globálneho navigačného satelitného systému (GNSS), medzi Európskym spoločenstvom a jeho členskými štátmi a Marockým kráľovstvom RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 172 v spojení s článkom 218 ods. 6 písm. a), so zreteľom na návrh Európskej komisie, so zreteľom na súhlas Európskeho parlamentu[1], keďže: (1) Rada 21. apríla 2005 oprávnila Komisiu, aby začala rokovania s Marokom o uzatvorení Dohody o spolupráci, ktorá sa týka civilného globálneho navigačného satelitného systému (GNSS). (2) V súlade s rozhodnutím Rady 10717/06 z 27. Novembra 2006 bola 12. decembra 2006 podpísaná Dohoda o spolupráci, ktorá sa týka civilného globálneho navigačného satelitného systému (GNSS) (ďalej len „dohoda“), medzi Európskym spoločenstvom a jeho členskými štátmi a Marockým kráľovstvom. (3) Táto dohoda umožňuje užšiu spoluprácu s Marokom v oblasti satelitnej navigácie. Vykoná sa ňou celý rad prvkov európskych programov satelitnej navigácie. (4) Dohoda by sa mala schváliť v mene Európskej únie, PRIJALA TOTO ROZHODNUTIE: Článok 1 Dohoda o spolupráci, ktorá sa týka civilného globálneho navigačného satelitného systému (GNSS), medzi Európskym spoločenstvom a jeho členskými štátmi a Marockým kráľovstvom sa týmto v mene Únie schvaľuje. Znenie dohody je pripojené k tomuto rozhodnutiu. Článok 2 Predseda Rady určí osobu splnomocnenú vydať v mene Únie oznámenie stanovené v článku 18 ods. 1 dohody s cieľom vyjadriť súhlas Európskej únie s tým, že bude touto dohodou viazaná, a urobí toto oznámenie: „V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a stala sa jeho právnym nástupcom a od uvedeného dátumu vykonáva všetky práva a preberá všetky záväzky Európskeho spoločenstva. Odkazy na „Európske spoločenstvo“ v znení dohody sa preto považujú za odkazy na „Európsku úniu.“ Článok 3 Toto rozhodnutie nadobúda účinnosť dňom jeho prijatia. Uverejní sa v Úradnom vestníku Európskej únie. V Bruseli Za Radu predseda [1] Súhlas udelený dňa […201.].